b'\n_START_ARTICLE_\nEstijos nepriklausomyb\xc4\x97s deklaracija\n_START_SECTION_\nIstorija\n_START_PARAGRAPH_\nDeklaracijos projekt\xc4\x85 paruo\xc5\xa1\xc4\x97 Estijos provincijos asambl\xc4\x97jos i\xc5\xa1rinktas Estijos gelb\xc4\x97jimo komitetas. Prad\xc5\xbeioje buvo numatyta deklaracij\xc4\x85 skelbti 1918 m. vasario 21 d., ta\xc4\x8diau \xc5\xa1is prane\xc5\xa1imas buvo atid\xc4\x97tas iki vasario 23 d. vakaro. Tuomet Manifestas buvo atspausdintas Piarnu, ir j\xc4\xaf i\xc5\xa1 tuome\xc4\x8dio \xe2\x80\x9eEndla\xe2\x80\x9c teatro balkono vie\xc5\xa1ai perskait\xc4\x97 Piarnu meras Hugo Kuusner. Sekan\xc4\x8di\xc4\x85, vasario 24 d., Manifestas buvo atspausdintas ir i\xc5\xa1platintas sostin\xc4\x97je Taline._NEWLINE_Deklaracija paskelbta Pirmojo pasaulinio karo metu, kuomet trauk\xc4\x97si rus\xc5\xb3 ir puol\xc4\x97 vokie\xc4\x8di\xc5\xb3 kariuomen\xc4\x97s bei art\xc4\x97jo Estijos okupacija. Vokietijos imperija nepripa\xc5\xbeino naujai paskelbtos Estijos Respublikos. Ta\xc4\x8diau po Centrini\xc5\xb3 valstybi\xc5\xb3 s\xc4\x85jungos sutriu\xc5\xa1kinimo 1918 m. lapkri\xc4\x8dio m\xc4\x97n. Vokietija i\xc5\xa1ved\xc4\x97 savo paj\xc4\x97gas i\xc5\xa1 Estijos ir lapkri\xc4\x8dio 19 d. oficialiai perdav\xc4\x97 vald\xc5\xbei\xc4\x85 Estijos laikinajai vyriausybei. Toliau sek\xc4\x97 Rusijos bol\xc5\xa1evik\xc5\xb3 \xc4\xafsiver\xc5\xbeimas \xc4\xaf \xc5\xa1al\xc4\xaf ir Estijos nepriklausomyb\xc4\x97s karas. 1920 m. vasario 2 d. pasira\xc5\xa1yta Tartu sutartis tarp Estijos ir Taryb\xc5\xb3 Rusijos u\xc5\xbebaig\xc4\x97 Estijos kovas d\xc4\x97l nepriklausomyb\xc4\x97s. Estijos Respublika gavo tarptautin\xc4\xaf pripa\xc5\xbeinim\xc4\x85 ir 1921 m. tapo Taut\xc5\xb3 S\xc4\x85jungos nare.\n_START_SECTION_\nAtminimas\n_START_PARAGRAPH_\n2004 m. Piarnu centre, prie\xc5\xa1ais vie\xc5\xa1but\xc4\xaf P\xc3\xa4rnu Hotel (\xc5\xa1ioje vietoje stov\xc4\x97jo teatras \xe2\x80\x9eEndla\xe2\x80\x9c), pastatytas paminklas 1918 m. vasario 23 d. Nepriklausomyb\xc4\x97s deklaracijos paskelbimui. Savo forma imituoja \xc5\xa1alia buvusio teatro balkon\xc4\x85, tarp kurio kolon\xc5\xb3 pakabinta plok\xc5\xa1t\xc4\x97 su deklaracijos tekstu.'